Birmarket

Birmarket (əvvəlki adı: Umico Market) — Azərbaycanda fəaliyyət göstərən elektron ticarət platforması (marketpleys). "PASHA Holding"ə məxsus "Bir" ekosisteminin tərkib hissəsi olub ölkənin ən böyük e-ticarət platforması hesab olunur. "Birmarket" müxtəlif kateqoriyalara aid yüz minlərlə məhsulu onlayn şəkildə təklif edir.

 Tarixi və korporativ strukturu 
Platforma ilkin olaraq "Umico Market" brendi ilə 2020-ci ilin noyabr ayında Azərbaycanda fəaliyyətə başlayıb. "Umico Market" adı altında dörd il ərzində e-ticarət bazarında fəaliyyət göstərdikdən sonra, şirkət 1 iyul 2025-ci ildə rebrendinq prosesindən keçərək adını "Birmarket" olaraq dəyişdirmişdir. Bu dəyişiklik "PASHA Holding"in rəqəmsal ekosistem strategiyası çərçivəsində həyata keçirilmişdir.

 Xidmət və məhsullar 
"Birmarket" platformasında təxminən 500.000-ə yaxın məhsul mövcuddur və bunlar onlarla müxtəlif kateqoriyanı əhatə edir. Əsas məhsul kateqoriyalarına elektronika və texnika, məişət texnikası, şəxsi qulluq və kosmetika vasitələri, gözəllik və baxım məhsulları, ev əşyaları və dekor, geyim və aksesuarlar, həmçinin istirahət və əyləncə üçün məhsullar daxildir.

"Birmarket" Azərbaycanın bütün bölgələrinə, o cümlədən Qarabağa, Naxçıvan Muxtar Respublikasına çatdırılma xidməti göstərir. Sifariş verilmiş məhsulları ölkə üzrə fəaliyyət göstərən 850-dən çox "Gəl-al" (pick-up) təhvil məntəqəsindən pulsuz şəkildə təhvil almaq mümkündür.

"Birmarket" öz xidmətlərini həm veb-sayt, həm də mobil tətbiq (iOS və Android əməliyyat sistemləri) vasitəsilə təqdim edir. Rebrendinq çərçivəsində 2025-ci ilin iyul ayında "Umico Market" mobil tətbiqi yenilənərək "Birmarket" adı ilə fəaliyyətini davam etdirməkdədir.

 İstinadlar 

 Xarici keçidlər 
 "Birmarket"in rəsmi veb-saytı
 "Bir ekosistem"in rəsmi veb-saytı


Kateqoriya:Paşa Holdinq